**Тема:** «Аҡбай менән Тәмлетамаҡ мажаралары»

**Маҡсат:** юл ҡағиҙәләре тураһында белемдәрҙе формалаштырыу.

**Белем биреү бурыстары:** йәйәүлеләр өсөн, велосипедта йөрөүселәр өсөн булған юл ҡағиҙәләрен айырырға өйрәтеү.

**Үҫтереү бурыстары:** яҙма һәм һөйләү телмәрен, фекерләү ҡеүәтен, иғтибарлыҡтарын үҫтереү.

**Тәрбиәләү бурыстары:** бер-береңә ярҙам итеү теләге уятыу.

**Йыһазландырыу:** мультимедия презинтацияһы, капточкалар, “Юл ҡағиҙәләре”, “Юл билдәләре” плакаттары, йырҙар .

**Актив һүҙҙәр:** юл, йәйәү, юл йөрөү ҡағиҙәләре, туҡта.

**Пассив һүҙҙәр:** сәйәхәт, бәлә, йөрөргә.

**Дәрес барышы:**

1. **Ойоштороу моменты.**

Сәләмләү.

-Һаумыһығыҙ, уҡыусылар!!! Хәлдәрегеҙ нисек?

 Бөгөн беҙҙә ғәҙәти булмаған дәрес. Беҙҙең класта ағас үҫеп сыҡҡан, ә ағас төбөндә бесәй ултыра.

Әйҙәгеҙ был картинаны ентекләберәк ҡарайыҡ, бесәй бында ни эшләп ултыра икән?

**Сценка.**

Ағас төбөндә Тәмләтамаҡ ултыра. Ул бик күңелһеҙ күренә.

**Тәмлетамаҡ:** -Әллә нимә эшләйһе килә. Күңелһеҙ. Иркәләмәйҙәр ҙә.... бына бер көндө телевизорҙан күрһәттеләр.... Ҡала тигән ерҙә рәхәт икән!!!

**Аҡбай:** -Нимә күңелһеҙләнеп ултыраһың? Сысҡан ҡастымы әллә?

**Тәмлетамаҡ:** -Әй, аңлайһыңмы ни һин....

**Аҡбай:** -Әйтеп ҡара, бәлки аңлармын.

**Тәмлетамаҡ:** -Минең ҡалаға барғым килә. Мин уны телевизорҙан күрҙем. Әгәр күрһәң, Аҡбай, иҫең китер... Алып бар әле мине ҡалаға.

**Аҡбай:** -Ә ишек алдын кем һаҡлай?

**Тәмлетамаҡ:** -Беҙ бит бөгөн китәбеҙ ҙә, иртәгә ҡайтабыҙ. Бик күрәһем килә шул ҡала тигәндәрен. Урамдарынан үтәһем килә.

**Аҡбай:** -Урамдарынан үтәр өсөн бит ЮЛ ҠАҒИҘӘЛӘРЕН белергә кәрәк. Бын атыңлап ҡара әле, ниндәй хәлдәр була.

**Аҡбай йырлай**:

1) Юлда йөрөгән кешеләрҙе

Хәүеф-хәтәр һағалай,

Ҡағиҙә белмәгәндәргә

Һәр саҡ ҡурҡыныс янай.

Оло юлдан йүгерә-саба

Нисә төрлө машина,

Йәйәүлеләрҙе күрмәйсә

Гел ҡайҙалыр ашыға.

2)Ҡайсаҡ йәйәүле үҙе лә,

Ҡағиҙәне һаҡламай.

Әллә белмәй, әллә инде

Мөһимлеген аңламай.

Бына шунда була инде,

Хәүеф-хәтәр, һәләкәт-

Машиналар һәм кешеләр

Ала ҡаты йәрәхәт.

**Тәмлетамаҡ: -**Әй, беләм мин ҡағиҙәләрҙе....

**Аҡбай**: -Ҡайҙан беләһең? Һин бит ауылдан йыраҡ киткәнең юҡ.

 **Тәмлетамаҡ:** -Телевизорҙан күрҙем.

**Аҡбай:** -Йә, нимә беләһең инде?

**Тәмлетамаҡ:** -Юлда уйнарға ярамай, юл аша сыҡҡанда һул яҡҡа, уң яҡҡа ҡарарап ваҡыт әрәм итеп торорға кәрәк. Әй, күп инде ундай вак-төйәктәр!!!

**Аҡбай:** -Ярай улайһа, ул ҡаланы минең үҙемдең дә бик күрәһем килә. Йыраҡ микән ул?

 **Тәмлетамаҡ:** -Йыраҡ булмаҫҡа тейеш. Ел теге яҡтан иҫкәндә, төтөн еҫе килә. Мин телевизорҙан күрҙем, унда төтөн күп....( китеү яҡҡа китәләр)

**Уҡытыусы:** -Туҡтағыҙсы, ашыҡмағыҙ!!! Ҡала буйлап йөрөү ябай эш түгел. ЮЛ ҠАҒИҘӘЛӘРЕН дә яҡшылап белмәйһегеҙ.

**Тәмлетамаҡ:** -Белгән тиклеме еткән!

**Уҡытыусы:** -Юл аша сыҡҡанда һул яҡҡа, уң яҡҡа ҡарарап ваҡыт әрәм итеп торорға кәрәкмәй тине Тәмләтамаҡ. Был бит ҙур хата, оло бәләгә килтереүе бар.

**Тәмлетамаҡ:** -Бер нисә тапҡыр юл сыҡҡансы бер ни ҙә булмаҫ!!!

**Аҡбай:** -Улай тимә,Тәмлетамаҡ, беҙҙең ысынлап та ЮЛ ҠАҒИҘӘЛӘРЕН өйрәнгән юҡ!

**Уҡытыусы:** -Улай булғас, беҙгә ҡушылырға тәҡдим итәм.

**Уҡытыусы:** -Уҡыусылар, Аҡбай менән Тәмлетамаҡҡа ярҙам итәбеҙме???

**Уҡыусылар**: -Эйе!!!!

Тимәк дәресте башлайбыҙ. Иң тәүҙә телдәрҙе шымартып алайыҡ.

1. **Артикуляцион күнегеү**.

Уҡытыусы уҡый (күҙәтеп барабыҙ) үҙаллы, унан һуң хор менән уҡыу, бер нисә баланан уҡытыу.

Поезд килә: туҡ-туҡ-туҡ,

Вагондары: тыҡ-тыҡ-тыҡ,

Тәгәрмәстәр: тек-тек-тек,

Йәшел янһа – юлды сыҡ,

Ҡыҙыл янһа – туҡтап көт.

- Был телшымартҡыс нимә тураһында? (светофор)

- Светофор беҙгә ни өсөн кәрәк? (юлды аша сығыр өсөн)

1. **Тема өҫтөндә эш.**

-Ә светофорҙан башҡа тағы ла нимәләр беҙгә юлды сығарға ярҙам итәләр? (знаки-тамғалар, юл тамғалары)

А) Юл тамғалары төҫтәре һәм формалары буйынса бер нисә төркөмгә бүленә (слайдтар менән эш):

\*тыйыусы тамғалар (ҡыҙыл түңәрәк менән билдәләнә)

\*иҫкәртеүсе тамғалар (ҡыҙыл өсмөйөш менән билдәләнә)

\*рәхсәт итеү-күрһәтеү тамғалары (зәңгәр түңәрәк менән билгеләнә)

\*мәғлүмәт биреү-күрһәтеү тамғалары (зәңгәр дүртмөйөш менән билгеләнә)

Б) Юл тамғалары менән танышыу.

1. **Уйын “Тамғаларҙы дөрөҫләп ҡуй”** (Слайдтар буйынса. Уҡыусылар карточкалар күрһәтәләр.)
2. **Текст өҫтөндә эш.**

- Һүҙлек эше.

Юл - дорога, йәйәү - пешком, юл йөрөү ҡағиҙәләре - правила дорожного движения, туҡта - стой.

-текст йөкмәткеһе үҙләштереү өсөн еңел, шуның өсөн уҡыусыларға үҙ аллы уҡырға тәҡдим ителә;

-сылбыр буйлап уҡып тәржемә итеү;

-Ниндәй транспорт төрҙәре осорай? (машина, автобус, троллейбус, трамвай)

Юл.

 Юлһыҙ тормош юҡ. Бөтә кеше юлда йөрөй. Берәүҙәр йәйәү йөрөй, икенселәр машинала йә автобуста елдерә (мчится). Ҡайһылары троллейбус һәм трамвайҙа бара. Кемдер поезда һәм теплоходта сәйәхәт итә. Кемдер самолет һәм вертолет менән оса.

1. **Ял минуты.**

-Үҙебеҙҙе төрлө транспорт төрҙәре итеп күҙаллайбыҙ. Музыка уйнағанда оло юлдан хәрәкәт итәбеҙ. Хәтәкәт барышында юлда беҙгә светофорҙар осорай. Йәшел төҫ янһа атлайбыҙ, һары- баҫып торабыҙ, ҡыҙыл төҫ янһа сүгәләп ултырабыҙ.

1. **Дәфтәрҙәрҙә эш.**

Ун алтынсы декабрь.

Шаршамбы.

Юл ҡағиҙәләре.

Ғғ Ғғ Ғғ (таҙа яҙыу минуты)

Ғайлә, ҡағиҙә, ғәҙәт.

Юл йөрөү ҡағиҙәләләрен һаҡлау яҡшы ғәҙәт.

-Текстан транспорт төрҙәрен табып дәфтәргә яҙабыҙ.

**9. Йомғаҡлау һәм уҡыусыларҙың белемен баһалау.**

- Был дәрестә нимә тураһында һүз алып барҙыҡ?

- Ниндәй ҡағиҙәләр хәтерегеҙҙә ҡалды?

-Ниндәй юл тамғалары була?

**10. Өй эше.**

Уҡыусыларҙың индивидуаль һәләттәренә ҡарап бүлеп бирәһең.

* Дүрт юллыҡ шиғырҙы ятларға;
* Йомаҡтарҙы сисергә;
* Яңы юл тамғаһын уйлап табырға.

**Дәрес өсөн барығыҙға ла рәхмәт! Һау булығыҙ!!!**